和王龜齡惠詩
作者：釋宗覺
朝代：宋

paragraphs: 少年詞賦客，昔與山翁游。
暫抑驊騮姿，聊伴鹽車留。
幽坡賞春色，明月同高秋。
君才如鮑照，顧我非湯休。
木桃時一投，瓊瑶三四酬。
可憐橫海鱗，尺水難沉浮。
飄然拂袖去，形影那容求。
早莫哦君詩，書空復搔頭。
邇來三年餘，擬君薦經由。
長篇忽見遺，頓覺驅煩愀。
君馬何大駛，追蹤謫僊流。
錦繡滿腸胃，詞人孰能儔。
故將西子容，來貽嫫姆羞。
行看復坐吟，終日如軥輈。
安得君書齋，移來近前陬。
論文與談笑，一釋老者憂。
春禽晝聒聒，窗風夜颼颼。
懷君不成寐，頻驚節物遒。
君文已造妙，君德當慎修。
謁帝明光宮，隨珠那暗投。